ВЪПРОСИ И ОТГОВОРИ ПО ПРОЦЕДУРА
BG161PO003-2.4.02 „ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ”
ВЪПРОС № 55)
Здравейте,

Виждам, че са публикувани отговорите на въпросите от 22-26,  по процедура BG161PO003-2.4.02 "Подкрепа за развитието на клъстерите в България", но  има проблем с отварянето на файловете с въпроси. Не са в подходящ формат и не могат да се прочетат.

Успешен ден

Георги Сакалиев

g.sakaliev@burgas.bg
22.03.2013 г.

ОТГОВОР № 55)

Препоръчваме Ви да промените разширението на файла - от .docx в .doc, след което да го запазите с новото разширение.
ВЪПРОС № 56)
Здравейте,

Във връзка с обявената процедура BG161PO003-2.4.02 „Подкрепа за развитието на клъстерите в България", моля за следното разяснение:

В насоките за кандидатстване е описано, че в случай на кандидат - дружество по ЗЗД се попълва Декларция Г, съдържаща процентното разпределение на безвъзмездната помощ, за която се кандидатства, между участниците в обединението. Това разпределение само за целите на определяне на процента минимална помощ, която се алокира за всяка фирма в обединението ли се изисква? Правилно ли е разбирането ни, че договорът за безвъзмездна помощ се сключва с обединението (представлявано от водещ партньор), следователно всички договори в последствие с персонал и подизпълнители следва да се сключат с обединението и средствата от гранта се разходват от него, т.е. реално не се прехвърлят и разпределят средства от безвъзмездната помощ между членовете? Въпросът е съществен с оглед статута на дружеството по ЗЗД – то не е юридическо лице.

Предварително благодаря за отговора Ви.

Елеонора Петрова

eleonora@octoon.net

22.03.2013 г.

ОТГОВОР № 56)
В случаите, когато кандидатът е дружество по смисъла на чл. 357-364 от ЗЗД, той следва да представи Декларация, съдържаща процентното разпределение на безвъзмездната помощ, за която се кандидатства между участниците в обединението. Процентното разпределение на помощта е специфично за всеки отделен проект и е изцяло по преценка на съответния кандидат как да бъде разпределена помощта между участниците/членовете на клъстера, в зависимост от предвидените за изпълнение дейности по проекта, целите, които следва да бъдат постигнати и при спазване на правилата за държавни помощи.
Следва да имате предвид, че договорът за безвъзмездна финансова помощ се сключва с обединението-кандидат (клъстер) по процедурата. Това се отнася и за договорите с избраните изпълнители от страна на бенефициента.
ВЪПРОС № 57)
Здравейте,

Имам следните 2 въпроса по процедура за подбор на проекти: BG161PO003-2.4.02 „Подкрепа за развитието на клъстерите в България”:
1. Никъде в насоките или в бюджета не е указано дали цените се записват с включен ДДС или без. Как да третираме този въпрос? Да запишем всички цени с включен ДДС или да изнесем ДДС в отделен ред в бюджета (ако да, къде по-точно)?
2. Фиксираните максимални суми за консултантски услуги и одит с включен ДДС ли са или става въпрос за суми без ДДС?
Тъй като ние сме новоучреден клъстър, не сме регистрирани по ЗДДС и той е невъзстановим за нас.
Поздрави,
С. Стойков
s_stoikov@yahoo.com
22.03.2013 г.

ОТГОВОР № 57)

Следва да имате предвид, че в случаите в които данъкът добавена стойност (ДДС) е „възстановим”, той представлява недопустим разход по ОП „Конкурентоспособност” и настоящата процедура за подбор на проекти. В обратната хипотеза, когато ДДС е „невъзстановим”, той представлява допустим разход по ОП „Конкурентоспособност” и настоящата процедура. В случаите в които ДДС е „невъзстановим” и следователно допустим разход по ОП „Конкурентоспособност” и настоящата процедура за подбор на проекти, стойностите на разходите в бюджета на проекта (вкл. консултантските услуги за разработване на проекта и одит на проекта) следва да се представят с включена в тях стойност на ДДС. 
В тази връзка е необходимо да се следват Указанията на министъра на финансите (Приложение Н към настоящите Насоки за кандидатстване) относно третиране на ДДС като допустим разход при изпълнение на проекти по Оперативните програми, съфинансирани от Структурните фондове и Кохеционния фонд на Европейския съюз.

ВЪПРОС № 58)
Здравейте, във връзка с кандидатстването с проект по процедура „Подкрепа за развитието на клъстерите в България” имам няколко въпроса:
1. Във Формуляра е необходима информация за - Наименование и ЕИК на консултантската организация, предоставила консултантски услуги по разработване на проектното предложение. Когато консултантът е физическо лице, попълват ли се данни някакви там и какви?

2. Към момента на кандидатстване допустимо ли е да се представи Граждански договор с консултанта за разработването на проектното предложение, като в Договора е упоменато, че заплащането ще се извърши след одобрение на проекта?

3. Според новото Постановление 69, екипът на административното тяло би трябвало да се обяви и подбере чрез публична покана? Или може предварително, на етап кандидатстване да се заложат имената и СВ-тата на хората?

4. Може ли в Клъстера да участва фирма с временно спряна дейност, която всеки месец подава нулева данъчна Декларация?

5. При искано финансиране под 50% не се прилага Постановление 69 и не се провеждат процедури. Има ли други условия, които Договарящият орган изисква от Бенефициента да спазва при избор на изпълнител?

Благодаря предварително!

С уважение: В. Венков

viki_pv@abv.bg
24.03.2013 г.

ОТГОВОР № 58)

1. Когато консултантските услуги за разработване на проектното предложение по настоящата процедура са предоставени от физическо лице, във Формуляра за кандидатстване следва да бъдат посочени имената на това лице и неговото ЕГН.
2. Разходнооправдателните документи, свързани с извършването на консултантски услуги по изготвяне на проектно предложение по процедурата, могат да бъдат издадени преди датата на подаване на проектното предложение (при спазване на разпоредбите на Закона за ДДС, касаещи сроковете за издаване на фактури), но след датата на обявяване на настоящата процедура

Плащането по тях трябва да бъде направено не по-късно от крайния срок, определен за представяне на финалния отчет за изпълнение на дейностите по проекта.
Следва да имате предвид, че на етап кандидатстване кандидатите следва да представят единствено документите, посочени в т. 3.1.1. „Списък на документите за кандидатстване от Насоките за кандидатстване“. Документацията за извършения избор на изпълнител на консултантските услуги за разработване на проектното предложение следва да бъде приложена към искането за междинно/окончателно плащане.
3. В случай че в Бюджета на проекта са включени разходи за възнаграждения, включително за здравни и осигурителни вноски за сметка на работодателя за персонала на административното тяло на клъстера (максимум 5-ма служители), в Раздел II, т. 5.1 от Формуляра за кандидатстване, кандитите следва задължително да включат информация за изискванията по отношение на образование, квалификация, професионален опит и функции (отговорности и задължения) на служителите, ангажирани с управлението и координацията на клъстера. На етап кандидатстване не следва да се посочват имената и да се представят автобиографии на персонала на административното тяло на клъстера.
Следва да имате предвид, че редът за определяне на изпълнител от страна на бенефициенти по настоящата процедура ще бъде подробно описан в Оперативното ръководство за изпълнение на договори за безвъзмездна помощ, което ще бъде разработено за целите на настоящата процедура и публикувано на интернет страницата на Управляващия орган на оперативната програма – www.opcompetitiveness.bg
4. Насоките за кандидатстване по процедурата не поставят изискване членовете на клъстера да извършват дейност.
5. Следва да имате предвид, че редът за определяне на изпълнител от страна на бенефициенти по настоящата процедура ще бъде подробно описан в Оперативното ръководство за изпълнение на договори за безвъзмездна помощ, което ще бъде разработено за целите на настоящата процедура и публикувано на интернет страницата на Управляващия орган на оперативната програма – www.opcompetitiveness.bg

ВЪПРОС № 59)
Във връзка със схема BG161PO003-2.4.02 "ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ", имам следния въпрос:
Ние сме  НПО с 214 членуващи фирми.  Трябва ли да попълним таблицата по долу, която е част от формуляра за всички наши членовe?

Благодаря Ви
Кристина Глинджева

kglindzheva@timberchamber.com
25.03.2013 г.

	Пълно наименование на организацията съгласно учредителния акт, съдебното решение, регистрацията в търговския регистър към Агенцията по вписванията, или друг учредителен документ
	

	Съкращение на наименованието на организацията /ако е приложимо/
	

	Правен статут 
	

	ЕИК (БУЛСТАТ)
	

	Дата на регистрация на организацията 
	

	Седалище и адрес на управление
	

	Адрес за кореспонденция
	

	Телефонен номер и код на населеното място
	

	Номер на факс и код на населеното място
	

	Електронен адрес
	

	Интернет страница
	

	Лице за контакти 
	

	Електронен адрес на лицето за контакти
	

	Код по КИД-2008 на основната дейност на организацията
	


ОТГОВОР № 59)

В т. 2. „Основни данни за участниците в клъстера“ от Формуляра за кандидатстване, в каре „ВАЖНО“ изрично е посочено следното: „Този раздел следва да се попълни за ВСЯКА организация, участваща в обединението-кандидат по проекта“.
Възприетото в Насоките за кандидатстване по настоящата процедура определение за клъстер е следното: „Обединение на предприятия в определен сектор или регион или обхващащи последователни нива на производство/услуги и маркетинг, което може да включва и университети, други научноизследователски организации, териториални органи и/или органи на местното самоуправление. Клъстерите стимулират иновациите и/или увеличават конкурентоспособността и бизнес възможностите на техните членове чрез трансфер на технологии, насърчаване на взаимотношенията, споделяне на ресурси, оборудване, обмяна на знания, опит и добри практики и др. Клъстерите създават нови конкурентни качества чрез синергия на познанията, технологиите и пазарните позиции на членовете си“. 

Обединението-кандидат по настоящата процедура трябва да отговаря на определението (концепцията) за клъстер, за да бъде допустимо по настоящата процедура, като правната форма на сдружаване е по преценка на юридическите лица, участващи в обединението-кандидат и в съответствие с приложимото законодателство.

Допълнително следва да имате предвид, че категорично решение относно допустимостта или недопустимостта на даден кандидат или проект може да се вземе само от членовете на Оценителната комисия по процедурата, които на етап оценка на проектното предложение ще разполагат с пълната информация и документи, включени в съответното проектно предложение. 
ВЪПРОС № 60)
Във връзка със схема BG161PO003-2.4.02 "ПОДКРЕПА ЗА РАЗВИТИЕТО НА КЛЪСТЕРИТЕ В БЪЛГАРИЯ имам следния въпрос:

Ние сме  НПО с 214 членуващи фирми.  Трябва ли нашите членовe да попълват декларации и да предоставят някакви документи с които да удостоверяват дейността си?

Благодаря Ви

ПОЗДРАВИ,

Кристина Глинджева

kglindzheva@timberchamber.com
26.03.2013 г.

ОТГОВОР № 60)

В т. 3.1.1. „Списък на документите за кандидатстване“ от Насоките за кандидатстване изрично са посочени основните и придружителните документи, които следва да се представят от кандидатите при подаване на проектно предложение по процедурата, като са описани спецификите в зависимост от категорията на кандидата, правната форма на сдружаване, избраните компоненти за финансиране по процедурата и т.н.

